b"\n_START_ARTICLE_\nMiquel Strogoff\n_START_SECTION_\nArgument\n_START_PARAGRAPH_\nTraient profit de l'amnistia que el tsar li havia concedit, Ivan Ogareff, militar retirat i exiliat, instiga una invasi\xc3\xb3 de Sib\xc3\xa8ria pels t\xc3\xa0rtars. Impulsat pel seu desig de venjan\xc3\xa7a, Ogareff conven\xc3\xa7 l'emir de Bukhar\xc3\xa0 i altres khans del Turquestan lliure de dur a terme aquesta empresa. No obstant aix\xc3\xb2, tot el seu odi recau sobre el germ\xc3\xa0 del tsar, el Gran Duc, acantonat a Irkutsk, la capital de Sib\xc3\xa8ria Oriental. El Gran Duc no el coneix personalment, tot i que ha estat l'autoritat que l'ha enviat a l'exili._NEWLINE_Els t\xc3\xa0rtars tallen els cables telegr\xc3\xa0fics m\xc3\xa9s enll\xc3\xa0 dels Urals per impedir la comunicaci\xc3\xb3 entre el tsar i el seu germ\xc3\xa0. No obstant aix\xc3\xb2, els homes del tsar han descobert el pla d'Ivan Ogareff d'entrar a Irkutsk amb un nom fals per guanyar-se la confian\xc3\xa7a del Gran Duc i, despr\xc3\xa9s, quan ho jutg\xc3\xa9s oport\xc3\xba, posar fi a la seva vida i lliurar la ciutat als t\xc3\xa0rtars._NEWLINE_Es requereixen els serveis d'un expedit correu que recorri les 5.200 verstes que separen Moscou d'Irkutsk, que suposen un vast territori ple d'amenaces. Per a aquesta \xc3\xa0rdua gesta, l'oficial Kissof no dubta a postular a Miquel Strogoff, un valent jove siberi\xc3\xa0, oficial de correus del tsar._NEWLINE_Miquel Strogoff solcar\xc3\xa0 R\xc3\xbassia emprant tots els mitjans disponibles, dotat d'un perm\xc3\xads especial i d'una identificaci\xc3\xb3 diferent de la pr\xc3\xb2pia. Advertit pel mateix tsar, mai no ha de desvelar el seu prop\xc3\xb2sit, i, sobretot, de desconfiar del tra\xc3\xafdor Ivan Ogareff. Aviat coneixer\xc3\xa0 a Nadia Fedor, jove d'origen livoni\xc3\xa0 que, despr\xc3\xa9s de la mort de la seva mare en les prov\xc3\xadncies b\xc3\xa0ltiques, anhela retrobar-se amb el seu pare a Irkutsk. Les circumst\xc3\xa0ncies els faran companys de viatge, i es creuaran tamb\xc3\xa9 amb Alcide Jolivet i Harry Blount, periodistes encarregats de documentar la invasi\xc3\xb3. Miquel Strogoff es veur\xc3\xa0 obligat a suportar dures proves per tal d'aconseguir la seva comesa."